Hpyen majan ngut jang, Sut masa majan bai bu sa wa saga
Hpyen majan ngut jang, Sut masa majan bai bu sa wa saga
An-hte myu sha ni gaw an-hte a lamu ga kata e rawng ai n hprang sut rai ni hte moi shawng de Myen mung hta grai mying gum hkawng lai wa sai ni rai nga ai. Dai prat hta gaw gara n ta mung lau ban ban ai hkrai rai nga ai. Ya Myen Asuya a n pu de lani hte lani mayu hkrum wa ai shaloi an-hte myu sha ni a shani shagu na lu sha a matu a ja a wa tam sha ra ai madang de du nga sai hku re.
Moi shawng de gaw Yi, Sun sha hkyen da yang gaw kade matsan tim shat sha gaw hkru hkra lu sha ai. Rai tim ya gaw n chyang mayam tai yang she shat ma mi lu sha ai baw prat de galai wa ai gaw yawng mu mada ai hte maren sha re. An-hte myu sha ni a lamu ga kata na n hprang sut rai ni ma mat ai majaw kun? Shing n rai an-hte a myu sha ni lagawn ai majaw kun?
Gara hku mi myit yu tim, bin wa ai lam ni yawng gaw masha wa a mayam tai nga ra ai, masha wa up hkang ai n pu e shi dang sha ai hku sha nga ra mat ai masa ni a majaw re ai lam mu lu na re.
Hka ya myu sha sut masa hte an-hte Jinghpaw Wunpawng Ramma ni hten zar wa ai hte hpa seng a ta? Myit yu yang a san sha chye na lit dai. Moi Nu hte Wa jaw ai sha hte kade pyaw lai wa ai rai tim, prat madang dep wa ai, gun rai manu ni rawt wa ai lam ni a majaw ti nang nan hpaga galaw, gumhpraw tam yang she masan sa wa ai baw re wa ai majaw Ramma ni law law wa hpaga ga let hten zar ma wa ai hpe mung mu lu ai.
Ndai prat hta Dakkasu (University) jawng lung yang, yawng chye ai hte maren Cycle sha gaw lu jawn yang she masha zawn nga ai prat bai rai wa, manang ni bu hpun ai hpe mu yang ti nang kaw mung kap mayu wa re ai lam ni law law nga ai. Ndai lam ni a majaw masha wa tsun dan ai hpaga hpe ti nang nan ta tut n chye ai rai tim loi ai zawn zawn re yang kalang ta myit sum ru yu ai lam ni n nga ai sha rawt ngoi rai galaw sa wa ai lam ni a majaw mung re.
Ya ten shiga ni hkan law law mu na re, Miwa de dut sha kau hkrum ai Jinghpaw Wunpawng shayi ni a lam ni law law wa re. Bai ja htu, lung seng htu let kan ni ya tai, 4 ya tai re ai shadang sha ni mung law law wa rai nga sai. Ndai zawn jam jau kata kaw na lawt lu hkra galaw magang, jam jau magang rai an-hte myu sha ni hten zar ma wa sai hku re.
Dai zawn Jinghpaw Mung kata nga ai Ramma ni law law hten zar wa ai kaw ti nang kasha n lawm mat na matu nga nna kanu kawa ni gaw ti nang kasha ni hpe Maigan Mungdan ni de sa na nga nna Malaysia, Thailand hte India zawn re ai Mungdan ni de Refugee bai sa galaw shangun nna gaw jam jau hkrum nga ai ni mung law law wa rai nga ai. Pyaw pyaw sha nga mat ai ni mung gaw law law rai nga sai. Rai tim jam jau hkrum nga ai ni gaw grau law nga ai.
An-hte Jinghpaw Wunpawng Ramma ni gaw Myen Mung a tsang shi (11 Gread) hpe awng let Dakkasu jan mau lu ai ni mung law law rai nga ai. Rai tim ndai jan mau lu da ai ni wa Myen Mung e hpa mung n mai galaw ai majaw ya na zawn dum bru dum bra rai Maigan du ai ni gaw du, kani ya, tsa ya hte shawa num galaw ai ni mung law law rai nga ai.
Ndai zawn re ai mang hkang ni hpe hparan na lam gaw Maigan de sa nga mat ai hte gaw n ngut nga ai. An-hte Wunpawng Myusha ni n dai zawn Maigan ga de du jawng ma let ti nang mungdan hpe n gawn mat ai hku gaw n mai nga ai. Yawng Maigan lu sa na ngu ai mung n mai bin ai lam rai nga ai. Ndai hta Myen Asuya hpe gum lang ga nga yang mung an-hte myu ni n gun n nga ai wa gara hku mung n lu gum lang nga ai. Ndai zawn re ai lam ni hpe gara hku wa hparan na shata? Mahtai gaw n nga sai kun?
Mang hkan ni yawng hpe yu dat ga nga yang, Ramma ni ya na zawn hten zar wa ai gaw Bung li n nga ai majaw re. Ti nang buga e bung li kaja nga yang kadai mung kade a bung li hte, n kaja ai lam ni hpe myit shang sha sana n re.
Maigan de du nga ai Wunpawng Ramma ni law malawng hpa majaw n hten zar ai, hpa majaw kani ya, tsa ya, shawa num n tai ai kun? Myit yu hpa rai nga ai. Maigan ga e ndai zawn re ai n kaja ai lam ni n nga ai majaw kun? Maigan ga de du nga sai Jinghapw Wunpawng Ramma ni gaw ti nang lu sha na hte bu hpun na lam ni Mungkan madan dep hkra shakut nga ai lam ni a majaw rai na re ngu kam ai. Ti nang galaw ra ai bung li ni hpe shani shana shakut nga ai majaw n kaja ai lam ni hpe n galaw mat ai re.
Ya an-hte gaw Wunpawng buga e naw ngam nga ai Wunpawng Ramma ni hpe Maigan de sa na matu hpaji jaw na malai, Wunpawng Buga e dai ramma ni hte htap htuk ai Bung li kaja ni hpe lu hpaw ya na gaw a hkyak nga ai. Ndai hta Myen Asuya a n pu e nga ai Jinghpaw buga e bung li kaja ni hpe hpaw shabrawng lu na gaw grai yak ai hku re.
Rai tim ndai lam ni hpe Wunpawng Mungdan Shanglawt hpung ni rai nga ai KIO/A, NDAK, KDA hte kaga makam masham hpung ni rai nga ai KBC zawn re ai u hpung ni hku nna bung li kaja ni hpe hpaw shabrawng let, hten zar nga sai an-hte a myu sha ni hpe hkye mawoi la ra nga ga ai. KIO/A ga law nga ai hkai sun hte hpaji lam ni hpe mu yang loi li gaw rai wa sai ngu gaw myit dum n ngai.
An-hte Wunpawng sha ni shada kam hpa ra ai, Myit hkrum ra ai. Kam hpa hkrum ai ni ku nna mung masha wa kam hpa ging ai bung li ni hpe sha galaw ra ai. Myu shada n mai dip sha hkat ai. Shada tsaw ra let myu sha rawt galu kaba lam hpe sha rau tam yang gaw awng dan na hkrai rai nga ai.
Ndai hku rai yang an-hte myu sha ni kaw kani ya, tsa ya, shawa num ngu ai gaw grai yawm mat ai hpe mu lu na hku re. Dai hta sha n ga, mung masha ni myi hpaw let lu sut lu su nga mu nga mai nga ai rai yang gaw an-hte yawng myit mada da ai Jinghpaw Wunpawng Mungdan gaw gade mung n tsan sana re ngu kam ai, bin mung bin wa na sha re.
Nang ngai naw asak hkrung nga yang Wunpawng Mungdan lu la ai Shanglawt lu manau hpe rau sha jawm dum, jawm ka lu na matu shakut ra nga ga ai. Moi gaw hpyen masa lam hte mung masa hpe kasat lai wa sai. Ya gaw makam masha hte sut masa hte mung masa hpe kasat la na a ten rai na sai ngu kam ai hku re.
Yawng myit hkrum let shakut sa wa ga ngu...
Ta Tut
- Admin
- Number of posts : 30
Age : 30
Location : Singapore
Registration date : 2008-04-25
-
» [091011] Hyori - Family Outing Ep.67 (Cha Tae Hyun - Jang Hyuk)
» [091004] Hyori - Family Outing Ep.66 (Cha Tae Hyun & Jang Hyuk)
» [030000] Lee Hyori - Happy Together S1 (Kim Jae Dong, Seo Jang Hun) [728M/vob]
» Emerging author
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn taq_Latn wol_Latn eng_Latn eng_Latn eng_Latn eng_Latn unk zsm_Latn zsm_Latn zho_Hans eng_Latn